**Lietuvos oro erdvė bus stebima dar atidžiau: „Oro navigacija“ pradeda 3,6 mln. eurų projektą**

**Lietuvos oro erdvė visoje šalies teritorijoje bus stebima nuo žemesnio aukščio. Oro navigacijos paslaugų teikėja per pusantrų metų ketina įdiegti antrinio stebėjimo sistemą, projekto vertė 3,6 mln. eurų.**

Įmonė plačios aprėpties daugiajutiklinę stebėjimo sistemą (angl. Wide Area Multilateration System (WAM)) įsigis iš Čekijos kapitalo „Omnipol“ grupės įmonės „Era“, kuri gamina daugiajutiklinio, daugiastatinio stebėjimo, žvalgybos ir kitas technologijas.

„Oro navigacijos“ vadovas Saulius Batavičius sako, kad tai vienas svarbiausių planuojamų investicijų projektų, siekiant šalies oro erdvės stebėseną pakelti į naują kokybės lygmenį.

„Įgyvendinus projektą bus užtikrintas stebėjimo paslaugų teikimas aukštesniu kokybiniu lygiu ir platesnėje aprėptyje. Tai reiškia, kad WAM sistema apims visą šalies teritoriją, o oro erdvė bus stebima nuo 2000 pėdų (609 metrų) aukščio“, – teigia jis.

Šiuo metu šalyje veikia Vilniaus, Kauno ir Palangos antrinės radiolokacijos stotys, naudojamos nuo 2008 metų. Jos užtikrina pakankamą padengimo ir rezervavimo laipsnį maršruto oro erdvėje, bet dalyje aerodromų skrydžių valdymo rajonų oro erdvės stebėjimui pasitelkiama kaimyninių šalių stočių informacija. Vilniaus, Kauno, Palangos ir Šiaulių oro uostai taip pat galės naudotis WAM sistemos aprėptimi ir optimizuoti orlaivių artėjimo procesą atitinkamose oro erdvėse.

Pasak S. Batavičiaus, įdiegus naują oro erdvės stebėjimo sistemą dabar turimus tris pavienius įrenginius pakeis arba papildys trys dešimtys stočių: sistema bus išskaidyta į daug dedamųjų, atitinkamai jos atsparumas pavienių radarų netekimui bus nepalyginamai didesnis.

„Oro navigacija“ yra sertifikuota Europos oro navigacijos paslaugų teikėja, teikianti oro eismo valdymo, ryšių, navigacijos ir stebėjimo bei oro navigacijos informacijos paslaugas. Lietuvai 2023 m. liepą surengus NATO viršūnių susitikimą Vilniuje, „Oro navigacija“ reikšmingai prisidėjo užtikrindama šių išskirtinių delegacijų skrydžių saugą bei sklandų skrydžių aptarnavimą.

100 proc. „Oro navigacijos“ akcijų priklauso valstybei, jas patikėjimo teise valdo Susisiekimo ministerija.